Det var en spektakulær retssag, der torsdag blev afsluttet ved retten i Hjørring. En ung kvinde var tiltalt for at have både begået bedrageri og tyveri. Nordjyllands Politi mente nemlig, at kvinden havde indlogeret sig på flere hoteller i Jylland uden at betale, men mere særpræget var det, at Nordjyllands Politi også mente, at kvinden havde stjålet både en seng og en sofa fra Ikea i Aalborg. Sagen kørte torsdag som en tilståelsessag, og den 22-årige kvinde fra Frederikshavn-området tilstod også i byretten i Hjørring flere af de forhold, hun var tiltalt for. Idømt bøde Anklager ved Nordjyllands Politi, Søren Riis Andersen, oplyser overfor TV2 Nord, at kvinden tilstod alle forhold bortset fra et enkelt, og at hun blev idømt en bøde på 8.000 kroner. Kvinden tilstod blandt andet to tyverier i Ikea og forklarede, at hun gik igennem selvbetjeningskassen og blot betalte for en lille del af hendes varer, mens hun vandrede ud af møbelforretningen med en seng uden at betale for den. Senere gjorde hun samme nummer med en sofa. Derudover tilstod den unge kvinde også, at hun flere gange boede på hoteller i både Frederikshavn og Herning uden at betale.

Referat:
Retten i Hjørring kendte torsdag en 22-årig kvinde skyldig i flere bedrageri- og tyveriforhold, efter hun havde tilstået stort set alle forhold.